Eskom-loononderhandelings: Vakbonde debatteer aanbodArgieffoto (Foto: baptisteh, Pixabay) Al die erkende vakbonde by Eskom het Dinsdag met die kragverskaffer vergader om die praatjies oor lone te hervat en ŉ nuwe aanbod van 4,7% te debatteer. Die National Union of Mineworkers (NUM), National Union of Metalworkers of South Africa (NUMSA) en Solidariteit het in ŉ gesamentlike verklaring gesê hulle het met Eskom se bestuur vergader deur middel van die sentrale onderhandelingsforum. “Eskom bied ŉ vierjaar-loonooreenkoms aan met ŉ gewaarborgde verhoging gelykstaande aan inflasie. Vir 2018 is die aanbod 4,7% en dan ŉ inflasie-gebaseerde verhoging elke jaar daarna vir die volgende vier jaar. Alle ander eise wat ingedien is bly onveranderd,” lui die verklaring. “Eskom stel voor dat al die ander eise soos ŉ verhoging van behuisingstoelaag, betaling van prestasiebonusse ens. nie verbeter sal word nie en onveranderd gaan bly. Alle unies het die aanbod ontvang en debatteer dit. Ons sal ŉ gesamentlike antwoord aan Eskom verskaf Woensdagoggend wanneer die tweede ronde praatjies hervat.” Die vakbonde wou nie kommentaar lewer oor hul reaksie op die aanbod voor hulle dit met Eskom bespreek het nie.